《亲旧诗六首 其五 友人顾贡士从化》
明代·张元凯

顾生一经生，而亦喜任侠。闾巷弟畜我，俶傥无嚅嗫。

能射鲁连书，不问乐羊箧。并载西园游，联镳南山猎。

痴绝虎头生，袖断如花颊。青春容易掷，白发最难镊。

长安失意归，宿草飞黄叶。尚忆平生言，独挂芙蓉铗。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。